I denne weekend kommer flere tusinde mennesker til Aalborg for at deltage i Nordisk Quilte Træf 2012.

Weekenden står i quilten og patchworkens tegn i Aalborg. Hvert tredje år afholdes Nordisk Quilte Træf af patchworkforeningerne i 4 nordiske lande: Danmark, Finland, Norge og Sverige. I år er turen kommet til Danmark, og her holdes quiltetræffet denne gang i Aalborg Kongres- og Kulturcenter. - Patchwork startede jo egentligt med genbrug, og nogle bruger også stadig genbrugsstoffer, men nu findes der så mange dejlige stoffer og så mange farver, så det er simpelthen så spændende at arbejde med, siger Gitte Andreasen, der er medarrangør af træffet. Entréen er 120 kr. for at komme ind til quiltetræffet. Mænd har dog gratis adgang, ligesom børn under 14 år. Jette Nielsen, der har taget turen fra Køge for at deltage i træffet, fortæller, at hun regner med at shoppe stoffer og materialer for et par tusinde kroner. - Jeg har taget den store pung med, for der skal købes ind, når vi nu er kommet helt herover, siger Jette Nielsen. Over de tre dage, som træffet varer, regner arrangørerne med, at ca. 5000 besøgende fra både ind- og udland lægger vejen forbi. - Det er en passion! Er man patchworker, så er man det for altid! Det er simpelthen så dejligt, siger Gitte Andreasen. Nordisk Quilte Træf 2012 varer til og med søndag.